Druga srednja škola Beli Manastir dio je SCoopConSS projekta

Naša se škola uključila u europski projekt pod nazivom [SCoopConSS](https://scoopconss.eu/) - Social Cooperative Contest for Secondary Schools. Ovim će se projektom nastojati promicati vrijednost inovativne metodologije za uvođenje i unaprjeđenje suradničkog poslovnog obrazovanja u srednjim školama kako bi se učenici upoznali s poslovanjem socijalnih zadruga. Naša će škola biti jedna od prvih škola u Republici Hrvatskoj koja će tu metodologiju primijeniti u praksi.

SCoopConSS projekt provode partneri iz pet europskih zemalja: Grčke, Italije, Portugala, Španjolske i Hrvatske, a koordinator projekta za Hrvatsku je [Centar tehničke kulture Rijeka](http://www.ctk-rijeka.hr/hr/projekti/scoopconss). [Centar tehničke kulture Rijeka](http://www.ctk-rijeka.hr/hr/projekti/scoopconss%22%20%5Ct%20%22_blank) dio je partnerskog konzorcija projekta SCoopConSS koji financira [Opća uprava za unutarnje tržište, industriju, poduzetništvo te male i srednje poduzetnike Europske komisije](https://ec.europa.eu/info/departments/internal-market-industry-entrepreneurship-and-smes_hr).

Projektne aktivnosti trajat će do rujna 2021. godine, a provodit će se u četirima fazama:

* edukacije nastavnika u obliku *online* treninga i radionica koje će se održati uživo
* edukaciju nastavnika i učenika uz međusobnu razmjenu iskustava
* posjet nekoj od socijalnih zadruga ili društvenih poduzeća iz lokalne zajednice kako bi se sudionici projekta upoznali s načinom rada zadruga ili poduzeća
* sudjelovanje učenika u aktivnostima osmišljavanja socijalnih zadruga te nacionalno i međunarodno natjecanje za najbolje ideje u Folignu, u Italiji.

U našoj će školi projekt provoditi koordinatorica projekta za Drugu srednju školu Beli Manastir Melita Todorović, prof., u suradnji s Draganom Jurilj Prgomet, prof. Ovim će projektom biti obuhvaćeno oko 25 učenika naše škole koji se obrazuju za zanimanje *ekonomist* kako bi proširili svoja znanja i vještine o socijalnom zadrugarstvu. Uz *ekonomiste*, u projekt će se uključiti i učenici zanimanja *hotelijersko-turistički tehničar* koji će steći nove kompetencije iz područja poduzetništva i poslovnog planiranja.